Δήλωση του Συμβουλίου και των αντιπροσώπων των κυβερνήσεων των κρατών μελών, που συνέρχονται στο πλαίσιο του Συμβουλίου της 16ης Δεκεμβρίου 1997 σχετικά με το σεβασμό της διαφορετικότητας και την καταπολέμηση του ρατσισμού και της ξενοφοβίας (98/C 1/01)

Η Ευρώπη, αλληλέγγυα και με τον πλούτο της πολιτισμικής της πολυμορφίας, θεμελιώνεται στο σεβασμό της διαφορετικότητας και στην ανεκτικότητα.

Όλα τα κράτη μέλη, με την υποστήριξη των εταίρων της αστικής, κοινωνικής, πολιτικής και πολιτιστικής ζωής, εργάζονται ακατάπαυστα για την οικοδόμηση και τη διατήρηση μιας Ευρώπης που βασίζεται στις δημοκρατικές αρχές, στην πολυμορφία των πολιτισμών και των γλωσσών της, μιας Ευρώπης που συντελεί στην πρόοδο της κοινωνικής δικαιοσύνης και υπερασπίζεται τα δικαιώματα των μειονοτήτων.

Ρατσιστικές όμως και ξενόφοβες στάσεις εξακολουθούν να υφίστανται στη σημερινή Ευρώπη και συντείνουν στη διατάραξη της κοινωνικής συνοχής στα κράτη μέλη, και τούτο, παρ' όλες τις προσπάθειες που καταβάλλονται για την καταστολή των φαινομένων αυτών.

Οι στάσεις αυτές οφείλονται σε παράγοντες πολιτιστικής και κοινωνικοοικονομικής τάξεως, και οξύνονται λόγω της μη αποδοχής της διαφορετικότητας και της έλλειψης κατανόησης του άλλου.

Η Ευρώπη οφείλει να καταπολεμήσει όλες τις μορφές ρατσισμού και ξενοφοβίας και να κινητοποιηθεί για να υλοποιήσει το ιδεώδες μιας Ένωσης θεμελιωμένης στο σεβασμό του άλλου και την ανεκτικότητα. Η εκπαίδευση οφείλει να συμβάλει, για την εκπλήρωση του έργου αυτού, προάγοντας την ικανότητα της συμβίωσης και της συνεργασίας με τον πλησίον.

Το Συμβούλιο και οι αντιπρόσωποι των κυβερνήσεων των κρατών μελών, που συνέρχονται στο πλαίσιο του Συμβουλίου:

- ΕΚΦΡΑΖΟΥΝ ΤΗΝ ΙΚΑΝΟΠΟΙΗΣΗ τους για την πρωτοβουλία της Ευρωπαϊκής Επιτροπής να ανακηρύξει το έτος 1997 «Ευρωπαϊκό έτος κατά του ρατσισμού». Σημειώνουν ότι η πρωτοβουλία αυτή αποτέλεσε κίνητρο πολυάριθμων δράσεων, σε όλα τα επίπεδα της κοινωνίας, οι οποίες όλες συνέβαλαν σε κάποια ευαισθητοποίηση όσον αφορά τον πλούτο που ενυπάρχει στις πολιτιστικές διαφορές.

- ΥΠΟΓΡΑΜΜΙΖΟΥΝ ότι πρέπει να γίνουν εντατικότερες οι προσπάθειες που καταβάλλονται στα πλαίσια των κρατών μελών, έτσι ώστε οι ευρωπαίοι πολίτες, από την πιο νεαρή τους ηλικία, να μάθουν να κατανοούν και να σέβονται περισσότερο τον άλλο. Κρίνουν ότι η αγωγή στο σεβασμό και την ανεκτικότητα αποτελεί σημαντικό μέρος της παιδείας κάθε νεαρού Ευρωπαίου.

- ΥΠΟΓΡΑΜΜΙΖΟΥΝ τη σημασία του ρόλου της παιδείας, η οποία, σε όλες τις ηλικίες και σε όλες τις βαθμίδες της εκπαίδευσης, επιδιώκει τη μεγαλύτερη κατανόηση και τον αμοιβαίο σεβασμό μεταξύ των νέων, βοηθώντας τους να συναντήσουν άλλους πολιτισμούς με ανοιχτό πνεύμα και να αντιμετωπίσουν με θετικό τρόπο τη διαφορετικότητα. Το σχολείο το οποίο, μαζί με την οικογένεια, είναι ο πρώτος χώρος κοινωνικοποίησης των νέων, πρέπει να υποστηριχθεί στις προσπάθειές του να μεταδώσει τις αξίες της δημοκρατίας.

Το Συμβούλιο και οι αντιπρόσωποι των κυβερνήσεων των κρατών μελών, που συνέρχονται στο πλαίσιο του Συμβουλίου, όχι μόνο επιβεβαιώνουν το ψήφισμα της 23ης Οκτωβρίου 1995, αλλά κρίνουν επίσης ότι είναι εξαιρετικά σημαντικό να αποτελέσει αυτοτελές στοιχείο κάθε τύπου εκπαίδευσης η προστασία των αξιών που ενυπάρχουν στην πολιτισμική πολυμορφία. Υπό το πρίσμα αυτό, επιθυμούν να συνταχθούν με τις πρωτοβουλίες που ανέλαβαν τα Ηνωμένα Έθνη κατά του ρατσισμού, ανακηρύσσοντας την 21η Μαρτίου κάθε έτους «Γιορτή των πολιτιστικών διαφορών» στα εκπαιδευτικά ιδρύματα.